যদি বলি কালের দাবিতেই মহাপুরুষগণের আবির্ভাব, সেই নিরিখে বনভন্তের মূল্যায়ন কেমন হওয়া উচিত? বনভন্তের জন্ম ১৯২০ খ্রিষ্টাব্দে। তিনি আমাদের বলতেন, কর্ণফুলী নদীর তীরবর্তী তাঁদের গ্রাম মোরঘোনায় তখন প্রায় সময় হিন্দু বৈরাগী আর ব্রাহ্মণদের আগমন ঘটত। গ্রামের মানুষ তাঁদের গান কীর্তন সুরে রামায়ণ-মহাভারতের কথাগুলো এবং ব্রাহ্মণের গণা-পড়া ও আচার বিধির উপদেশকে পরম ধর্মজ্ঞানে বিশ্বাস করতেন আর মান্য করতেন। ‘মা লক্ষ্মী-মার’ পূজাদির সাথে বৌদ্ধ তান্ত্রিক লুরীদের (বড়–য়াদের রাউলী) উপদিষ্ট গাং পূজা, শিবপূজা, থানমানা পূজা, ভাদ্যা পূজা, মরা-জেদা ফারগ গরনা পূজাদিতে বহু শুকর আর মুরগীর বলিদান প্রথা এবং ঝাড়-ফুক, তাবিজ-টোনা-চালান (আঙ) ছিল তৎকালীন চাকমা সমাজের ধর্ম-সংষ্কৃতির বিশেষ বৈশিষ্ট্য। গ্রামের বা পাড়ায় কোথাও কোথাও ছোট আকারে ব্রোঞ্জ-পিতল অথবা শ্বেতপাথরের বুদ্ধমূর্তি পূজার জন্যে একটি চূড়া ও তিনটি কক্ষবিশিষ্ট ছোট আকারের ক্যাং ঘর (বুদ্ধমন্দির বা বিহার) ছিল। তাতে মধ্য কক্ষে উঁচু আসনে বুদ্ধমূর্তির অবস্থান আর তাঁর উভয় পাশের একটি কক্ষে ভিক্ষু, অপর কক্ষে মইসাং (শ্রামণ) বা কারগা (সেবক) থাকতেন। চাকমাদের বিহারগুলোতে অনিয়মিতভাবে মারমা ভিক্ষুই থাকতেন, কদাচিৎ বড়–য়া ভিক্ষু দু-একজনের আনাগোনা দেখা যেত। তবে সেই মারমা ও বড়–য়া ভিক্ষুরা ধর্ম-বিনয় সম্পর্কে ছিলেন অজ্ঞ, অনভিজ্ঞ। লুরীগণই ছিলেন চাকমা বংশজাত ধর্মগুরু। তারা কখনো বৈদ্য, কখনো লুরী দীক্ষা নিতেন বিহারবাসী ভিক্ষুদের থেকেই। শ্রামণ্য দীক্ষা নেয়ার পর বিহার থেকে সময়-সুযোগে পলায়ন করে নিজেদের লুরী বলে পরিচয় দিতেন। তখন তাঁরা দাবী করতেন যে, তাঁরা